b'\n_START_ARTICLE_\nLlop (peix)\n_START_SECTION_\nReproducci\xc3\xb3\n_START_PARAGRAPH_\nT\xc3\xa9 lloc entre l\'abril i el juny i la posta (d\'entre 700 i 5.000 ous) es realitza en el fons o entre la vegetaci\xc3\xb3 submergida. La maduresa sexual arriba als 2-3 anys d\'edat (quan assoleix 40 mm de llarg\xc3\xa0ria).\n_START_SECTION_\nAlimentaci\xc3\xb3\n_START_PARAGRAPH_\nMenja preferentment invertebrats (larves i nimfes de quiron\xc3\xb2mids, efemer\xc3\xb2pters o ostr\xc3\xa0codes) i detritus.\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix d\'aigua dol\xc3\xa7a, demersal, d\'h\xc3\xa0bits crepuscular-nocturns i de clima temperat, el qual viu als trams mitjans dels rius d\'aig\xc3\xbces clares i amb substrat de grava, pedregosos o sorrencs d\'Andorra, Fran\xc3\xa7a (conques dels rius Ador i Garona a l\'Atl\xc3\xa0ntic i des de la conca del riu Lez fins a la del Tec a la Mediterr\xc3\xa0nia) i l\'Estat espanyol (conca del riu Ebre i des del riu Bidasoa fins al Nerbion). Ha estat introdu\xc3\xaft a les conques dels rius Duero, Ter i d\'altres de Catalunya.\n_START_SECTION_\nEstat de conservaci\xc3\xb3\n_START_PARAGRAPH_\nLa introducci\xc3\xb3 d\'esp\xc3\xa8cies ex\xc3\xb2tiques a la pen\xc3\xadnsula Ib\xc3\xa8rica (com ara, el peix sol -Lepomis gibbosus-, el peix gat negre -Ameiurus melas-, el silur -Silurus glanis-, la perca americana -Micropterus salmoides-, el llu\xc3\xa7 de riu -Esox lucius-, la lucioperca -Sander lucioperca- i diverses esp\xc3\xa8cies de cipr\xc3\xadnids) \xc3\xa9s una de les principals causes del declivi d\'aquesta esp\xc3\xa8cie. A m\xc3\xa9s, el seu h\xc3\xa0bitat es deteriora per les infraestructures hidr\xc3\xa0uliques projectades en la seua \xc3\xa0rea de distribuci\xc3\xb3 (la qual ocupa menys de 200 km\xc2\xb2, tot i que les diferents poblacions no es troben severament fragmentades). Est\xc3\xa0 catalogada d\'"inter\xc3\xa8s especial" en el registre de la Fauna Silvestre de Vertebrats de Navarra (Ordre Foral 0209/1995, del 13 de febrer) i en l\'annex del Cat\xc3\xa0leg d\'Esp\xc3\xa8cies Amena\xc3\xa7ades d\'Arag\xc3\xb3 (Decret 49/1995 del 28 de mar\xc3\xa7).\n_START_SECTION_\nObservacions\n_START_PARAGRAPH_\n\xc3\x89s inofensiu per als humans i la seua longevitat \xc3\xa9s de 7 anys.'